பெற்றோர்களின் பேச்சுவார்த்தை பிரச்னையில் முடிய, 'இனிமே வேண்டாம் கார்த்திக், உனக்கு ஒரு அசிங்கமான பொண்டாட்டி கிடைக்கணும்னு வேண்டிக்கிறேன்' எனத் தடாலடியாகப் பிரிவதாகட்டும், அதைத் தொடர்ந்து கார்த்திக்கைத் தவிர்க்க, ரயிலில் செல்லாமல் பேருந்தில் சென்று, 'விட்டாச்சுனா விட்ரனும் பூரணி, சும்மா தொட்டுத் தொறத்தி மறுபடியும் பேசுறதெல்லாம் பிடிக்காது' என்று பொய்யான இறுமாப்புடன் விலகுவது எனப் பிரிவின் ஆரம்பகட்ட வலியில் இருக்கும்போது வரும் பாருங்கள் ஒரு போன் காட்சி, ஆஸம்! வசனங்கள் தேவையே இருக்காமல், இருவரின் வாழ்க்கையை இணைக்கும் ஒரு பயணத்தின் முதல் புள்ளி இங்குதான் வைக்கப்படும். மறுமுனையில் தன் காதலன் குரல் கேட்டவுடன், என்ன செய்வது எனத் தெரியாமல் தடுமாறி, கண்கள் கலங்கி, ஒரு சில நொடி எதுவுமே பேசாமல் அழைப்பைத் துண்டித்துவிட்டு, வழியத் தயாராக இருக்கும் கண்ணீரைக் கட்டுப்படுத்திக்கொண்டு, மளிகைக் கடைக்காரரிடம் ‘வரேன்’ என உடைந்த குரலில் சொல்லி நகர்வார். வார்த்தைகளில் விவரிக்க முடியாத அற்புத நடிப்பு இது.